Linja-autoliittoa ja sen pariakymmentä jäsenyhtiötä epäillään koko maan kattavasta bussiliikenteen kartellista. Kilpailu- ja kuluttajaviraston tutkinnassa on myös matkatavarapalveluja hoitava Matkahuolto. Sekä Linja-autoliitto että Matkahuolto kiistävät rikkoneensa kilpailulakia.

Suomen bussiliikennettä on avattu kilpailulle EU-pykälien kirittämänä vuodesta 2009 alkaen. Joukko suomalaisia liikennöitsijöitä on nyt kuitenkin epäiltynä kielletystä kilpailun rajoittamisesta eli kartellista.

Kilpailu- ja kuluttajavirasto epäilee, että yhtiöt ovat muun muassa torpanneet uusien yrittäjien pääsyn alalle ja reiteille. Kilpailu- ja kuluttajavirasto vahvisti Ylelle tutkinnan olevan käynnissä.

Uudet yrittäjät jätettiin lippujärjestelmän ulkopuolelle

Linja-autoliiton kyseisten jäsenyritysten väitetään kehottaneen uusia yrittäjiä olemaan tulematta kannattaville reiteille eli alan termien mukaan nokkavuoroille. Matkahuollon puolestaan väitetään aluksi sulkeneen uusia yrittäjiä lippujärjestelmän ulkopuolelle.

Linja-autoliitto myöntää meneillään olevan tutkinnan.

– Linja-autoliitto on asianosaisena ja samoin liiton hallintoon osallistuneita yrityksiä koko maan alueelta, Linja-autoliiton toimitusjohtaja Mika Mäkilä sanoo.

Ylen tietojen mukaan epäiltynä ovat paitsi Linja-autoliitto ja sen parisenkymmentä keskeisintä jäsenyhtiötä, myös Matkahuolto, joka ylläpitää linja-autoasemia ja niiden matkatavarapalveluja.

Tutkinnan kohteena olevat yhtiöt ovat olleet tiiviisti mukana joko Linja-autoliiton tai Matkahuollon hallinnossa. Linja-autoliiton rivijäsenet eivät ole epäiltyjen listalla. Linja-autoliittoon kuuluu varsinaisina jäseninä noin 330 bussiyritystä.

Linja-autoliitto kiistää kartellin

Kilpailu- ja kuluttajaviraston tutkinta ajoittuu vuosille 2008 - 2012 eli ajanjaksolle, jolloin Suomessa on avattu bussiliikennettä kilpailulle asteittain uuden joukkoliikennelain myötä. Uuden lainsäädännön taustalla on EU:n komissio, joka edellyttää jäsenmaiden linja-autoliikenteen avaamista kilpailulle.

Linja-autoliitto kiistää kartellin. Sen mukaan alalla toimivien yritysten on ollut vaikea tulkita lainsäädäntöä toimintaympäristön rajussa murroksessa.

– Tämä on ollut linja-autoyhtiöille vaikeaa aikaa. Epävarmuutta on ollut paljon ja kääntäisin katseeen lainsäädäntöön ja sen soveltamiseen ja käytännön toteuttamiseen, Mäkilä sanoo.

Onko mahdollinen kartelli voinut vaikuttaa myös lippujen hintoihin?

– Aikaisemmin linja-autoliikenteessä on ollut toisentyyppinen sääntelyjärjestelmä. Se on ollut hyvin viranomaisvetoinen, lupajärjestelmään perustuva ja se on perustunut myös hintasääntelyyn, Linja-autoliiton Mäkilä kuittaa kysymyksen.

Matkahuolto kiistää rikkoneensa kilpailulakia

Matkahuolto kertoi illansuussa tiedotteessaan, että se on ollut KKV:n tutkinnassa vuodesta 2011. Matkahuolto kiistää rikkoneensa kilpailulakia, ja sanoo kaikissa tilanteissa toimineensa voimassa olleiden lakien ja viranomaisohjeiden puitteissa.

Matkahuolto korostaa, että se on myös kaikin tavoin auttanut asioiden selvittämisessä.

Tämän enempää yksityiskohtia ei haluta avata tutkinnan ollessa kesken.

– Toivomme, että KKV mahdollisimman pian tekee oman ratkaisunsa asiassa ja prosessi voisi näin edetä tarpeen tullen seuraavaan vaiheeseen eli markkinaoikeuden käsittelyyn, sanoo Matkahuollon toimitusjohtaja Jarmo Oksaharju.

Seuraamusmaksut voivat nousta miljooniin

Mäkilän mukaan Kilpailu- ja kuluttajaviraston tutkinnan lähtökohtana on ollut alan siirtyminen avoimeen markkinaan ja hintakilpailuun lainsäädännön muuttuessa.

Hän korostaa, että kyse on vasta epäilyistä ja tutkinnasta.

Mikäli tutkinta lopulta johtaisi markkinaoikeuden tuomioon, seuraamusmaksut voivat olla enimmillään jopa kymmenen prosenttia yhtiöiden liikevaihdosta. Sakot voisivat kivuta yhteensä jopa kymmeneen miljoonaan euroon.

Juttuun lisätty Matkahuollon näkemys omalla kappaleella klo 18.24